**TEMA: CONSTITUȚIILE DIN ROMÂNIA**

**SUBIECTUL I (30 de puncte)**

**Citiți cu atenție, sursele de mai jos:**

**A.** „Constituția din 1952 definea mult mai precis baza politică a statului «democrat‑popular», fundamentată pe dictatura proletariatului, stipulând expres căror clase sociale le aparține puterea de stat şi indicând modalitatea de exercitare a acestei puteri prin «realizarea alianței dintre clasa muncitoare şi țărănimea muncitoare, în care rolul conducător îl deține clasa muncitoare». Forma politică prin care se exercita această putere era reprezentată de organele statului, sistem ce avea o construcție piramidală, ierarhizată şi centralizată, în vârful acesteia situându‑se Marea Adunare Națională, ca organ suprem al puterii de stat.“

(despre *Constituția* din 1952)

**B.** „Spre deosebire de constituțiile socialiste anterioare, Constituţia din 1965 consacră şi fundamentează cel mai pregnant monopolul politic al unei unice formaţiuni politice, reprezentată de Partidul Comunist. Nerecunoscând principiul separaţiei puterilor în stat, actul fundamental din 1965 nu a reuşit să încorporeze niciuna dintre tradiţiile constituţionale româneşti în materie de legislaţie şi de aplicare a acesteia în funcţie de organele şi instituţiile îndrituite să o facă. Activitatea de elaborare a legilor va fi preluată de către Consiliul de Stat, «organ suprem al puterii de stat, cu activitate permanentă». Modificarea cea mai spectaculoasă a Constituţiei din 1965 se produce în martie 1974, când se introduce funcţia de *preşedinte* al republicii, care cumulează o multitudine de atribuţii transferate de la forul legislativ suprem şi de la cel administrativ central.“

(despre *Constituția* din 1965)

Pornind de la aceste texte, răspundeţi următoarelor cerinţe:

**1.** Numiți tipul de stat precizat în sursa **A**. **2 puncte**

**2.** Precizați din sursa **B** o informație referitoare la Partidul Comunist. **2 puncte**

**3.** Menționați, câte o instituție, considerată organ suprem al puterii de stat din sursa **A**, respectiv din sursa **B**. **6 puncte**

**4.** Scrieți, pe foaia de examen, litera corespunzătoare sursei care precizează modificarea unei legi fundamentale a statului. **3 puncte**

**5.** Scrieți, pe foaia de examen, două informaţii aflate într-o relaţie cauză-efect, selectate din sursa **B**.

**7 puncte**

**6.** Prezentați două principii care stau la baza constituției totalitare elaborată în prima jumătate a secolului al XX-lea.  **6 puncte**

**7.** Menționațio deosebire între două legi fundamentale ale statului elaborate în a doua jumătate a secolului al XX-lea. **4 puncte**

**SUBIECTUL al II-lea (30 de puncte)**

Citiți, cu atenție, sursa de mai jos:

„Art. 29. Toate puterile statului emană de la națiunea română. Ele însă nu se pot exercita decât prin delegaţiune şi numai după principiile şi regulile aşezate în Constituția de faţă.

Art. 30. Regele este Capul Statului.

Art. 31. Puterea legislativă se exercită de Rege prin Reprezentanţa Naţională care se împarte în două Adunări: Senatul şi Adunarea Deputaţilor.

Regele sancţionează şi promulgă legile. [...]

Iniţiativa legilor este dată Regelui. Fiecare din cele două Adunări pot propune din iniţiativa proprie numai legi în interesul obştesc al Statului. [...]

Art. 32. Puterea executivă este încredinţată Regelui, care o exercită prin Guvernul Său în modul stabilit prin Constituţie.

Art. 44. Persoana Regelui este inviolabilă. Miniştrii Lui sunt răspunzători.

Art. 45. Regele convoacă Adunările Legiuitoare cel puţin o dată pe an. [...] El are dreptul de a dizolva ambele Adunări deodată sau numai una din ele...

Art. 46. Regele numeşte şi revocă pe miniştrii Săi. El poate, în timpul când Adunările Legiuitoare sunt dizolvate şi în intervalul dintre sesiuni, să facă în orice privinţă Decrete cu putere de lege care urmează a fi supuse Adunărilor spre ratificare la cea mai apropiată sesiune a lor. El este Capul Oştirii.” (*Constituţia României*, 1938)

**Pornind de la această sursă, răspundeţi la următoarele cerinţe:**

1. Numiţi o funcție a regelui, precizată în sursa dată.  **2 puncte**

2. Precizaţi secolul la care se referă sursa dată**. 2 puncte**

3. Menţionaţi regele în timpul căruia s-a dat Constituţia României din 1938 şi o caracteristică a persoanei regelui precizată în textul de mai sus. **6 puncte**

4. Menţionaţi, din sursa dată, două informaţii referitoare la atribuţiile legislative ale regelui.  **6** **puncte**

5.Formulaţi, pe baza sursei date, un punct de vedere referitor la puterea legislativă, susţinându-l cu două informaţii selectate din sursă. **10 puncte**

6. Argumentaţi, printr-un fapt istoric relevant, afirmaţia conform căreia Constituţia din 1938 reprezintă un regres în evoluţia constituţionalismului în România. (Se punctează **prezentarea** unui fapt istoric relevant şi **utilizarea conectorilor** care exprimă cauzalitatea şi concluzia.) **4 puncte**

**SUBIECTUL al III-lea (30 de puncte)**

Elaborați, în aproximativ o pagină, un eseu despre *evoluția României postbelice*, având în vedere:

- menționarea unei cauze a adoptării Constituției din 1948;

- precizarea Constituției Republicii Populare Române, din a doua jumătate a secolului al XX-lea, și menționarea a două caracteristici ale acesteia;

- prezentarea unei trăsături a Constituției adoptate în Republica Socialistă România;

- formularea unui punct de vedere referitor la evoluția României la sfârșitul secolului al XX-lea, din punct de vedere constituțional, și susținerea acestuia printr-un argument istoric.

**Notă!** Se punctează și utilizarea **limbajului istoric adecvat**, **structurarea** eseului, evidențierea **relației cauză-efect**, elaborarea **argumentului istoric** (prezentarea unui fapt istoric relevant și

utilizarea conectorilor care exprimă cauzalitatea și concluzia), respectarea **succesiunii cronologice/logice** a faptelor istorice și **încadrarea** eseului în limita de spațiu precizată.